Document ID: 32009R0192

KOMISIJAS REGULA (EK) Nr. 192/2009
(2009. gada 11. marts),
ar kuru īsteno Eiropas Parlamenta un Padomes Regulu (EK) Nr. 177/2008, ar ko izveido kopēju uzņēmumu reģistru sistēmu statistikas vajadzībām attiecībā uz konfidenciālu datu apmaiņu starp Komisiju (Eurostat) un dalībvalstīm
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2008. gada 20. februāra Regulu (EK) Nr. 177/2008, ar ko izveido kopēju uzņēmumu reģistru sistēmu statistikas vajadzībām un atceļ Padomes Regulu (EEK) Nr. 2186/93 (1), un jo īpaši tās 11. panta 3. punktu,
tā kā:
(1)
Ar Regulu (EK) Nr. 177/2008 izveido jaunu kopēju uzņēmumu reģistru sistēmu statistikas vajadzībām, lai uzņēmumu reģistru izstrāde notiktu saskaņotā sistēmā.
(2)
Saskaņā ar Regulas (EK) Nr. 177/2008 11. pantu jānosaka formāts, drošības un konfidencialitātes pasākumi un procedūra individuālo vienību datu nosūtīšanai uz Komisiju (Eurostat) un datu par starptautiskām uzņēmumu grupām nosūtīšanai uz attiecīgajām valstu iestādēm.
(3)
Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja, kas izveidota ar Padomes Lēmumu 89/382/EEK, Euratom (2),
IR PIEŅĒMUSI ŠO REGULU.
1. pants
Formāts
Komisija (Eurostat) un attiecīgās valstu iestādes nosūta Regulas (EK) Nr. 177/2008 11. pantā minētos datus formātā, kas noteikts šīs regulas pielikuma A daļā.
Komisija (Eurostat) un attiecīgās valstu iestādes, ik reizi sniedzot datus, elektroniski nodrošina vajadzīgo metadatu informāciju saskaņā ar Eiropas Statistikas sistēmas standartiem un atbilstoši struktūrai, kas definēta jaunākajā Eurostat ieteikumu rokasgrāmatas redakcijā par uzņēmumu reģistriem, kas pieejama Komisijā (Eurostat).
2. pants
Konfidencialitātes pasākumi
1. Datus, ko Komisijai (Eurostat) nosūtījušas attiecīgās valstu iestādes, vai datus, ko Komisija (Eurostat) saņēmusi no citiem avotiem, glabā Kopienas starptautisko uzņēmumu grupu un tās veidojošo vienību reģistrā (turpmāk “EuroGroups reģistrs”).
2. Nosūtot datus Komisijai (Eurostat) saskaņā ar Regulas (EK) Nr. 177/2008 11. panta 1. punktu, attiecīgās valstu iestādes atzīmē datus, kas ir konfidenciāli saskaņā ar valsts tiesību aktiem.
3. Lai nodrošinātu saskaņotas datu kopas, Komisija (Eurostat) vienīgi statistikas vajadzībām nosūta attiecīgajām valsts iestādēm dalībvalstīs, izņemot ziņotāju valsti, pielikuma B daļā norādītos raksturlielumus, iekļaujot konfidencialitātes atzīmes, attiecībā uz starptautiskām uzņēmumu grupām un tās veidojošajām vienībām, ja vismaz viena grupas vienība atrodas minētās dalībvalsts teritorijā.
3. pants
Drošības pasākumi
Komisija (Eurostat) un attiecīgās valstu iestādes drošā vietā, ierobežojot un kontrolējot piekļuvi, glabā datus, kurus valstu iestādes atzīmējušas kā konfidenciālus saskaņā ar 2. panta 2. punktu. Attiecīgās valstu iestādes pēc pieprasījuma sniedz Komisijai (Eurostat) informāciju par attiecīgajās dalībvalstīs piemērotajiem drošības pasākumiem. Komisija (Eurostat) par to informē pārējās dalībvalstis. Komisija (Eurostat) līdzīgi sniedz informāciju valstu iestādēm par saviem drošības pasākumiem.
Datu nosūtīšanu veic kodētā veidā, izmantojot drošu vidi, ko Komisija (Eurostat) izmanto konfidenciālu datu apmaiņai.
4. pants
Nosūtīšanas procedūra
1. Ar atbilstoši šai regulai nosūtītajiem datiem un metadatiem notiek elektroniska apmaiņa starp attiecīgajām valstu iestādēm un Komisiju (Eurostat). Nosūtīšanas formāts atbilst attiecīgiem apmaiņas standartiem, kurus noteikusi Komisija (Eurostat). Datus Komisijai (Eurostat) elektroniski nosūta un augšupielādē, izmantojot vienoto datu ievadīšanas sistēmu.
2. Dalībvalstis izmanto Komisijas (Eurostat) saskaņā ar šī regulas prasībām paredzētos apmaiņas standartus un pamatnostādnes.
5. pants
Stāšanās spēkā
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 11. martā

Labels: 7
12
15
19